﻿ၥ ထံမၥံၫ 1 Timothy 1

1 ယ့ၫရူၬဎရံၬ အဆၧအၪ့မၧၫ့ဖိၪ ဘဲၫဆၧထိးထဲၩ့တၩ့ထဲၩ့ပၧၩ, ယွၩ, ဒဲပဆၧယိလါ ယ့ၫၡူၬဎရံၬ အဆၧမၪလူၬ အၥိၭ, ယၧၩ, စပီလူၫယီၩ, 2 ယ စံၭဖိၪထံး လၧဆၧနဲၩ အဖၧၩ့, စထံမၥံၫဧ့, မွဲဆၧအခိးအတၩ, ဆၧယၫ့ၥုၪ့ယၫ့ၥၭ, ဆၧဘၪလိၬအိၭလိၬ လၧပဖါယွၩ, ဒဲပကဆါ ယ့ၫၡူၬဎရံၬနီၪ ဘၪနၧၩဆံၭ. 3 လၧယလ့ၩဆၧ လၧမၫစဒိနအၫနီၪ ဘဲၫယအၪ့ကံၩ့အၪ့ယၫနၧၩ လၧနမိအီၪဒံၭ လၧအ့ဖစၧၭ အဖၧၩ့, ဘဲၫၥိၭ နမိမၪလူၬ ၦလနၩ့နၩ့ လၧအမိၥီၪ့ထဲၩ့ၥၫ့ထဲၩ့ ဆၧအဂူၫအဂၩ လဂ့ၩ, 4 ဒဲထီးခိၭနၪ ပိၩ့လဖၪ, ဒဲဆၧဝံထံၭဎဲၩလၪ လၧအထုၬ လအီၪဘၪ အၥိၭနီၪ လဂ့ၩ. ဆၧနီၪလဖၪ လမၩဂုးမၩခၧၫ့ဘၪ ယွၩအၥၫထနၫ လၧဆၧနဲၩ; လၧနီၪအဖၫ့ခိၪ မွဲအဒုၭအၪထၪ့ ဆၧအဲၪ့လိၬဆိၭချဲၩ့ လခီၫလီၫ. 5 ဆၧလၧအမၩ လၧၫ့ထၪ့ဎွ့ၩထၪ့ ဆၧမၪလူၬနီၪ, မွဲဆၧအဲၪဆၧကွံၩ ဘၪဆဲၫ့ လၧဆၧၥၭဆံၫ့ ဒဲကၪ့ၡၧၫ့ လၧအဂ့ၩ, ဒဲဆၧနဲၩ လၩ့ထံၭလၩ့ဆ့ၭလီၫ. 6 ၦလနၩ့နၩ့ ဂၭဖျိၭ ဖၧၩ့ၥၭ နီၪ, လ့ၩဝ့ၫ ဒံၩ့ခံၫ့ဒၪ့ဎၩ့ ဖိးလၧဆၧချဲၩ့ ပျီၩပျီၩလီၫ. 7 ၦလဖၪနီၪ မိကဲၪဘၪအၥၭ လၧဆၧမၪလူၬ အဆရၫၥံၪ လါနၫ့ဘိၩ, ဆၧလၧအလီၩဘၪဝ့ၫ ဒဲဆၧလၧအၥီၪ့ထဲၩ့ဆီၪ့တၭ, မွဲဘဲၫၥ့ၪလဲၪနီၪ, နၪဝ့ၫဒၪ ၥ့ၪအ့ၬ. 8 အ့ၪမွဲ ဆၧမၪလူၬနီၪ, ၦထီးဝ့ၫ အ့ၪန့ တီၩတီၩလီၩ့လီၩ့တၭ, ပၥ့ၪယၫ လၧအမွဲမၬ ဆၧဂ့ၩလီၫ. 9 ပၥ့ၪယၫ ဆၧယီၩ, ဆၧအီၪက့ၪလၩ့ ဆၧမၪလူၬ လမွဲဘၪ လၧၦတီၩၦလီၩ့ အဂး, အ့ၪမွဲ လၧၦမၩမၪဆၧ, ဒဲလၧၦလခိၭနၪဘၪဆၧ, ဒဲလၧၦလယူၭလယၪ့ဘၪယွၩ, ဒဲလၧဆၧဒဲၩဘၭဖိၪ, ဒဲလၧၦလဆံၫ့လဎံၪဘၪ, ဒဲလၧၦအၧၩ့ၦၥၫ့, ဒဲလၧၦမၩၥံၫအမိ ဒဲလၧၦမၩၥံၫအဖါ, ဒဲလၧၦမၩၥံၫၦၡၩ, 10 ဒဲလၧၦမၩမၪမုၪ မၩမၪခွၫ, ဒဲလၧၦအဲၪပခၧၩ့, ဒဲလၧၦအၪ့ဂူၪအၪ့မၧၫ့ဎီး ၦၡၩ, ဒဲလၧၦချဲၩ့ဘျံၭချဲၩ့ဘျၪဆၧ, ဒဲလၧၦလမၩဘၪဝ့ၫ ဘဲၫအဆိၪလၩ့အၥၭ အၥိၭလဖၪ အဂး, ဒဲကယဲ ဆၧဂူၫဂၩ လမံၩ့လါလါ လၧအမၩထံၬထၬ ဆၧၥီၪ့ဆၧၥၫ့ အဂးဆ့လီၫ. 11 ဘဲၫယွၩ လၧအဘၪ ဆၧဆိၪဂ့ၩဝ့ၫ လဂၩ အဆၧၥၭထိၬအပရၧၫ့ လၧအအီၪ လၧဆၧအလၩအဖၩ့ အၥိၭ, လၧဆၧဖ့ၪလၫ့ဝ့ၫ လၧယၧၩယီၩ လီၫ. 12 ပကဆါ ယ့ၫၡူၬဎရံၬ လၧအဒုၭဆီၪ့ထၪ့ ယဂဲးယဘၭယီၩ, ယစံၭထၪ့အၪ့အူၭ အခိးအတၩ လီၫ. အဂဲးဘဲၫယီၩ မွဲအအီၪက့ၪယၧၩ လၧၦအလူတီၩ, ဒဲအီၪက့ၪထၪ့ယၧၩ လၧဆရၫ အဆၧမၩအလးလီၫ. 13 ယဝ့ၫဒၪယီၩ လၧအခၪ့ထံၭနီၪ, ယမွဲ ၦဒုၪဒွ့ၪဆၧ, ဒဲၦမၩအၧၩ့မၩၥၫ့ဆၧ, ဒဲၦအၥၭဆီၪ့လီၫ. မွဲလါနၫ့ဘိၩ ယမၩဆၧနီၪ, မွဲလၧယလၥ့ၪယၫဘၪဆၧ, ဒဲယလနဲၩဘၪ အကၠီၩ့ နီၪ, ယန့ဘၪ ဆၧယၫ့ၥၭ, 14 ဒဲပကဆါ အခိးအတၩ အၪထၪ့ အၪအၪလ့ၬ အီၪလၧဆၧနဲၩ, ဒဲဆၧအဲၪဆၧကွံၩ လၧအအီၪ လၧယ့ၫၡူၬဎရံၬ အဖၧၩ့လီၫ. 15 ဆၧချဲၩ့ လၧအမွဲအတီၩ, ဒဲကြၨၭ လၧၦကိၭဂၩဒ့ၭ ထိးဆၧၫ့ဝ့ၫ လထံၪ, မွဲ အယီၩ, ယ့ၫၡူၬဎရံၬ ဂဲၫလၩ့ လၧဂၪ့ခိၪချိၫ့ယီၩ ဘဲၫၥိၭ အမိထိးထဲၩ့တၩ့ထဲၩ့ ၦဆၧဒဲၩဘၭဖိၪ, လၧယမွဲ အဒိၪထုၬလီၫ. 16 မွဲလါနၫ့ဘိၩ ယန့ဘၪ ဆၧယၫ့ၥၭ အဂဲးဘဲၫယီၩ, ဘဲၫၥိၭ ယ့ၫၡူၬ မိဒုၭနဲၪဆိၫ အဆၧအွံၪၥၭဆၧၩ့ ထီးအလူၬ လၧယဖၧၩ့, ဘဲၫၥိၭ ယမိကဲၪထၪ့ အဒီၩ့အထ့ၬ လၧၦၡၩၥံၪ လၧအမိနဲၩထဲၩ့ အဝ့ၫဒၪ လၧခဲၫ့ အဂး, ဘဲၫၥိၭ အဝ့ၫၥံၪ မိန့ဘၪ ဆၧမၧၫ့ အဆိၩအကၠၪလီၫ. 17 စဎွၩ အဆိၩအကၠၪ, ၥံၫလၥ့ၪ, အီၪလဖျီၪ, န့ၫ ယွၩ လဂၩဎးနီၪ, မွဲဆၧယူၭဆၧယၪ့, ဒဲဆၧလၩဆၧဖၩ့ အီၪလၧအဝ့ၫဒၪ အဆိၩဆိၩအကၠၪကၠၪဆံၭ. အၩမံၩ့. 18 ယဖိၪ စထံမၥံၫဧ့, ဆၧမၪလူၬလဖၪယီၩ ယဖ့ၪလၫ့နၧၩ ဘဲၫဆၧစံၭဝဲၩ လၧမီၪအချိၬ လၧနဂဲးနကၠီၪ့ အၥိၭ, ဘဲၫၥိၭ နမိဒုၭ ဆၧဒုၭအဂ့ၩ လၧအဖၧၩ့လီၫ. 19 အီၪလၧဆၧနဲၩ, ဒဲကၪ့ၡၧၫ့ လၧအဂ့ၩ, လၧၦလနၩ့နၩ့ အီၪက့ၪခွံၬဝ့ၫတၭ, လၧဆၧအဂဲးနီၪ အဆၧနဲၩ အကဘၩ့ ဂၭဂီၩ့ဝ့ၫလီၫ. 20 စဟဲၫမနံအၧၭ, ဒဲစအၫလ့ၭစၪ့ဒၧၫ အီၪဝ့ၫ လၧအကျၩတၭ, ဘဲၫၥိၭ အမိမၩလိၪဆၧ ထီးအဒုၪဒွ့ၪဆၧ လဂ့ၩနီၪ, ယဖ့ၪလၫ့ခွံၬယူၭ အဝ့ၫၥံၪ လၧမုၪခီၩလဲး အစူၪဖၧၩ့ယူၭလီၫ.

ၥ ထံမၥံၫ 1 Timothy 2

1 မၩအၥၭဘဲၫနီၪတၭ, လၧဆၧထီးအလူၬ အမ့ၬယၫနီၪ ယပဂၨၪထၪ့ဆၧ လၧၦမိမၩဆိၫ ဆၧအၪ့ကံၩ့အၪ့ယၫ ဘၩဆိၪဖၪဆၧ, အၪ့ယၫန့ဆၧ, ဒဲစံၭထၪ့အၪ့အူၭ ဆၧအခိးအတၩ လၧၦၡၩ ကိၭဂၩဒ့ၭလဖၪ အဂး, 2 လၧစဎွၩၥံၪ, ဒဲလၧကယဲ ၦကဲၪထၪ့ လၧၦဒိၪၦၡါၥံၪ အဂး, ဘဲၫၥိၭ ပမိအီၪလၩ့မါပံၭ, ဒဲအီၪဘၪလိၬအိၭလိၬ လၧဆၧယူၭယၪ့ယွၩ, ဒဲလၧဆၧလၩ့ထံးလၩ့ဆ့ၭလဖၪ အဖၧၩ့လီၫ. 3 အဂဲးဘဲၫယီၩ ဆၧနီၪမွဲ ဆၧအဂ့ၩတၭ, ဘၪ ဆၧထိးထဲၩ့တၩ့ထဲၩ့ပၧၩ ယွၩလဂၩ အၥၭလီၫ. 4 အဝ့ၫဒၪနီၪ ဆိၫ့ဝ့ၫ လၧၦၡၩ ကိၭဂၩဒ့ၭ မိထီၩ့ လၧဆၧထိးထဲၩ့တၩ့ထဲၩ့ဝ့ၫ, ဒဲအမိၥ့ၪယၫ ဆၧမွဲဆၧတီၩလီၫ. 5 အဂဲးဘဲၫယီၩ ယွၩ အီၪလဂၩ တၭ, လၧယွၩ ဒဲၦၡၩ အဘိၩ့ဆၧၩ့နီၪ ၦအၪ့ယၫဆၧ နံၫခီၫလူၬ အီၪ လဂၩ တၭ, အဝ့ၫဒၪမွဲ ယ့ၫၡူၬဎရံၬ, 6 လၧအဖ့ၪလၫ့ခွံၬဒၪအၥၭ လၧဆၧအဎွ့ၩ လၧၦကိၭဂၩဒ့ၭ အဂးနီၪ, အမုအလၩ မိဘၪ လၧဆၧထိးအၥၭလီၫ. 7 လၧဆၧနီၪလမံၩ့ အကၠီၩ့ ဆၧအီၪက့ၪယၧၩ လၧၦလီၩလၩ့လၬလၩ့ဆၧ ဒဲၦဆၧအၪ့မၧၫ့ဖိၪ, (မွဲယ လချဲၩ့ဘျံၭချဲၩ့ဘျၪဘၪဆၧ, ယချဲၩ့ဆၧ အမွဲအတီၩ,) ၦဆၨၩလဖၪ အဆရၫ လၧဆၧနဲၩ ဒဲဆၧမွဲဆၧတီၩ အဖၧၩ့လီၫ. 8 မၩအၥၭဘဲၫနီၪတၭ, ဘၪယၥၭ လၧၦခွၫလဖၪ မိယူၬထၪ့ အစူၪဆံၫ့ဎံၪ, ဒဲမိဘၩဆိၪဖၪဆၧ ကိၭအလးအစီၪ့ဒ့ၭ လၧအၥၭ လထၪ့ဘၪ, ဒဲအၥၭ လဂံၩ့ဂၩ့ဘၪနီၪလီၫ. 9 ဘဲၫနီၪၥိၭဆ့ လၧၦမုၪလဖၪ မိကီၩ့ဆၧၥိၭဆၧ ထီးအဂ့ၩအဘၪတၭ, မိကယၧၩ့အၥၭ လၧဆၧလၩ့ထံး, အီၪက့ၪအၥၭ တၡါၡါ, ဒဲအခိၪၥူၪနီၪ ထီးအီၪ လၧအၥံၪအၥၭ မွဲဂ့ၩ, ဒဲထီၫ့ၥံၪလွ့ၫၥံၪ မွဲဂ့ၩ, ဒဲမနံၬထၫ့မျါ မွဲဂ့ၩ, ဒဲဆၧကီၩ့ဆၧၥိၭ အလူဒိၪဎွ့ၩဒိၪ မွဲဂ့ၩ, လဂ့ၩ, 10 အ့ၪမွဲ လၧအမၩ ဆၧဂ့ၩ, ဘဲၫၦမုၪ လၧအအုၩ့လၩ့ဆၧ လၧအယူၭယၪ့ယွၩလဖၪ ဂ့ၩမၩဝ့ၫ အၥိၭနီၪလီၫ. 11 မွဲၦမုၪ အီၪလၩ့မါပံၭ, ဒဲခိၭနၪ ဆၧထီးအလူၬတၭ, မၩလိၪဆၧ ဆံၭ. 12 ၦမုၪ ၥီၪ့လိၪနဲၪလိၪဆၧနီၪ, မၩဒၪဆၧ လၧၦခွၫအဖၫ့ခိၪ, ယလဖ့ၪလၫ့ဘၪ ယဝ့ၫ, မွဲအအီၪလၩ့မါပံၭဆံၭ. 13 အဂဲးဘဲၫယီၩ ဆၧတဲၩ့လၩ့ဆိၫ စအၫဒၫ့နီၪ, တဲၩ့လၩ့ နးအံၫ လၧခဲၫ့လီၫ. 14 လမွဲဘၪ ဆၧအၪ့လီၫန့ စအၫဒၫ့, အ့ၪမွဲ ၦမုၪဘၪ ဆၧအၪ့လီၫန့ဝ့ၫတၭ, လၩ့မၪဆၧလီၫ. 15 မွဲလါနၫ့ဘိၩ အ့ၪအီၪဂုးအီၪခၧၫ့ လၧဆၧနဲၩ, ဒဲဆၧအဲၪ ဒဲလၧဆၧဆံၫ့ဎံၪ အဖၧၩ့, ဒဲအီၪက့ၪအၥၭ ဂုးဂုးခၧၫ့ခၧၫ့, မိန့ဘၪ ဆၧဖီၩ့ဖျ့ၭ လၧအဆီၫ့အီၪန့ အဖိၪ အဖၧၩ့လီၫ.

ၥ ထံမၥံၫ 1 Timothy 3

1 ဆၧချဲၩ့ လၧအမွဲအတီၩ လထံၪမွဲ အယီၩ, ၦၡၩလဂၩဂၩ အ့ၪဆိၫ့ လၧအမိကဲၪထၪ့ ဆရၫယိဆၧ နီၪ, မွဲ အဆိၫ့န့ဘၪ ဆၧမၩ လၧအဂ့ၩ လမံၩ့လီၫ, 2 မၩအၥၭဘဲၫနီၪတၭ, ဆရၫယိဆၧလဂၩနီၪ ဘၪအီၪ ဘဲၫၦလၧဆၧအီၪက့ၪ ဆၧမၪ လၧအလီၩ့ အလး လအီၪဘၪ, ၦအီၪလၧအမၫလဂၩ, ၦထီးလၩ့အၥၭ, ၦအၥၭအီၪတၡါၡါ, ၦလၩ့ထံးလၩ့ဆ့ၭ ၦထိးဆၧၫ့ၦမွံၩ, ၦၥီၪ့လိၪဆၧၥ့ၪ, 3 လမွဲဘၪ ၦအီၪလၧစဘံၭထံၫ အနဲၩ့ထံၭ, လမွဲဘၪ ၦဒိၪဆၧထးဆၧ, လမွဲဘၪ ၦမၩဆၧ လၧအလၩအဖၩ့, လအီၪဘၪ ဘဲၫၥိၭ အမိန့အၪထၪ့ဆၧ, မွဲၦအွံၪၥၭဆၧၩ့ဆၧ, ၦလၧအလအဲၪ့လိၬဆိၬချဲၩ့ဘၪ, ၦလၧအလလီၫ့ကီၩ့ ၥၭကွံၩဘၪ စ့ၩတၭ, 4 ၦလၧအစ့ၩရၫ့ အဂံၪ့ဒၪဝ့ၫ ဂ့ၩဂ့ၩဘၪဘၪ, ဒဲၦလၧအၥီၪ့နၧၩ့ၥီၪ့စၪ အဖိၪအလံၩ လၧဆၧအကြၨၭ ထီးအလူၬလီၫ. 5 (ၦစ့ၩရၫ့ အဂံၪ့ဒၪဝ့ၫ ဘဲၫၥ့ၪလဲၪ ဘဲၫၥ့ၪလဲၪနီၪ, အ့ၪလၥ့ၪယၫဘၪဝ့ၫတၭ, မွဲအယိ ယွၩအဆၧအီၪကီၪ့ မိၥ့ၪ ဘဲၫၥ့ၪလဲၪ ဘဲၫၥ့ၪလဲၪ.) 6 လမွဲဘၪ ၦကဲၪထၪ့ၥၫ့ အထံၩအဖျဲ, အ့ၪမွဲဘဲၫနီၪ မိအီၪက့ၪထၪ့ထီၫအၥၭတၭ, ဘၪလဘၪ မိလၩ့ထ့ၬ ဘၪခိၬ လၧမုၪခီၩလဲး အဆၧလၩ့မၪ အဖၧၩ့ လီၫ. 7 အ့ၪမွဲ ဘၪအီၪ လၧအလၩအဖၩ့ လၧၦအီၪလၧခီၫ့ အမ့ၬယၫ ဘဲၫၥိၭ အထီးဘၪ ဆၧဒုၪဒွ့ၪ, ဒဲမုၪခီၩလဲး အဖျံၩခွၩ့ အဖၧၩ့ လဂ့ၩ လီၫ. 8 ဘဲၫနီၪအၥိၭ ၦၥံၩ့တီၬလဖၪနီၪ, ဘၪမွဲ ၦလၧအအီၪက့ၪ အၥၭဂုးခၧၫ့ လမွဲဘၪ ၦဖျ့ၩ နံၫဘံၪ့, ၦလအီၩလၨၪဘၪ စဘံၭထံၫ, ၦလမၩဘၪဆၧ လၧအလၩအဖၩ့ လအီၪဘၪ ဘဲၫၥိၭ အမိန့အၪထၪ့ဆၧနီၪ, 9 ဘၪဖီၪ့ထၬ ဆၧနဲၩ အဆၧအီၪၥူၪ လၧကၪ့ၡၧၫ့ဆံၫ့ဎံၪ အဖၧၩ့ လီၫ. 10 ၦလဖၪယီၩ, မွဲအဒိၭဆိၫဒၪ ဆၧမၩခွါ ဂီၩ့တၭ; အီၪက့ၪ ဆၧမၪ လၧအလီၩ့ အလး အ့ၪလအီၪဘၪနီၪ, ထီးနီၪလဖၧၫ့ မွဲအကဲၪထၪ့ ၦၥံၩ့တီၬဆံၭ. 11 ဘဲၫနီၪအၥိၭ အမၫၥံၪ ဘၪမွဲ ၦလၧအအီၪက့ၪအၥၭ ဂုးခၧၫ့ လမွဲဘၪ ၦအီၪက့ၪဆၧမၪ လၧဂူၫဂၩ အလီၩ့ ပျီၩပျီၩ ဘၪ မွဲၦထီးလၩ့အၥၭ; ၦအလူတီၩ လၧဆၧထီးအလူၬ အဖၧၩ့နီၪလီၫ. 12 ၦၥံၩ့တီၬၥံၪ, လဂၩဘၪလဂၩနီၪ, မွဲအအီၪလၧအမၫ လဂၩဎး ဆံၭ. မွဲအစ့ၩရၫ့ အဖိၪအလံၩ အဂံၪ့ဒၪဝ့ၫ ဂ့ၩဂ့ၩဘၪဘၪဆံၭ. 13 အဂဲးဘဲၫယီၩ ၦလၧအမၩယူၭ ၥံၩ့တီၬ အဆၧ ဂ့ၩဂ့ၩဘၪဘၪလဖၪနီၪ, န့ဘၪယူၭ အလၩအဖၩ့ အလး လၧအနၫ့ဆါ အဂး, ဒဲအၥၭဒူၩဖၭဒိၪ လၧဆၧနဲၩ လၧအအီၪ လၧယ့ၫၡူၬဎရံၬ အဖၧၩ့လီၫ. 14 ယယိလါ လၧယမိလ့ၩ လၧနအီၪ ချဲၫ့ချဲၫ့တၭ, ယကွ့ၭန့နၧၩ လၧဆၧယီၩလဖၪ, 15 ဘဲၫၥိၭ ယ အ့ၪအီၪယံၬအီၪနးနီၪ, နမိၥ့ၪယၫ လၧနကြၨၭမၩနၥၭ ဘဲၫၥ့ၪလဲၪ ဘဲၫၥ့ၪလဲၪ လၧယွၩအဂံၪ့ဖၧၩ့ လၧအမွဲ ယွၩ လၧအမၧၫ့ဝ့ၫ အဆၧအီၪကီၪ့ ဆၧမွဲဆၧတီၩ အထုၪ့, ဒဲအခၪ့ထံၭလီၫ. 16 ဆၧအီၪၥူၪ ဘၪဆဲၫ့ လၧဆၧယူၭဆၧယၪ့ယွၩနီၪ, မွဲ အဒိၪအယိၬတၭ ဂဲးလိၬ အလးလအီၪဘၪ; ယွၩ အီၪဖျီၪထၪ့ လၧဆၧဖံၭဆၧယၪ အဖၧၩ့တၭ, ဘၪ ဆၧအီၪက့ၪတီၩ အီၪက့ၪလီၩ့ဝ့ၫ လၧၥၭမု အဖၧၩ့, အၥီၫ့လဖၪ ဒၪဘၪ အဝ့ၫ ဘၪ ဆၧလီၩလၩ့လၬလၩ့ အဂဲးအကၠီၪ့ လၧၦဆၨၩလဖၪ အကျၩ, လၧဆၧနဲၩထဲၩ့ဝ့ၫ လၧဂၪ့ခိၪချိၫ့, ဘၪ ဆၧမၩန့ထဲၩ့ဝ့ၫ လၧဆၧလၩဆၧဖၩ့ အဖၧၩ့ လီၫ.

ၥ ထံမၥံၫ 1 Timothy 4

1 ဘိၩ့နဲၪ့ယီၩ ၥၭမုလဂၩနီၪ စံၭဝ့ၫ လၩ့ထံးလၩ့ဆ့ၭ လၧၦလနၩ့နၩ့ မိကဒံၩကဒၩခွံၬအၥၭ လၧဆၧနဲၩ အဖၧၩ့ လၧအဆၧၫ့အထီ လၧခဲၫ့ထုၬ အဖၧၩ့တၭ, မိနဲၩ ၥၭလဖၪ လၧအအၪ့လီၫဆၧ, ဒဲဆၧၥီၪ့ဆၧၥၫ့ လၧအဘၪဆဲၫ့ လၧဆၧနၪၥံၪ, 2 ချဲၩ့ ဆၧအဘျံၭအဘျၪ လၧဆၧအၪ့လီၫ အဖၧၩ့, အီၪလၧကၪ့ၡၧၫ့ ဘၪခိဎီၩဝ့ၫ လၧထၭခိလီၫ. 3 မွဲအချဲၩ့ထၬဆၧ ဘဲၫၥိၭ ၦထီးန့မၫန့ဝၩ လဂ့ၩ; မၪလူၬဝ့ၫ လၧၦဘၪဒုၪ ဆၧအၪ့ လၧယွၩ တဲၩ့လၩ့ဝ့ၫ ဘဲၫၥိၭ ၦလၧအနဲၩဆၧ, ဒဲၥ့ၪယၫ ဆၧမွဲဆၧတီၩလဖၪ မိဒိၭန့ဝ့ၫ လၧဆၧစံၭထၪ့အၪ့အူၭ ဆၧအခိးအတၩလီၫ. 4 အဂဲးဘဲၫယီၩ ကယဲ ဆၧလၧယွၩ တဲၩ့လၩ့ လမံၩ့လါလါမွဲ အဂ့ၩတၭ, ၦအ့ၪဒိၭန့ဝ့ၫ လၧဆၧစံၭထၪ့အၪ့အူၭ ဆၧအခိးအတၩနီၪ, ဘၪခွံၬၡိၭ ဆၧနးမံၩ့အ့ၬ. 5 အဂဲးဘဲၫယီၩ မွဲအဆံၫ့ဎံၪထၪ့ဝ့ၫ လၧယွၩအလူအထၫ ဒဲဆၧဘၩဆိၪဖၪလီၫ. 6 ယ့ၫၡူၬဎရံၬ အဎီးအၡၩ လၧအဂ့ၩ လဂၩ. န အ့ၪဒုၭၥ့ၪယၫ ထၧၫ့ဖုဝဲၥံၪ လၧဆၧယီၩလဖၪတၭ, နမိမွဲ ယ့ၫၡူၬဎရံၬ အခ့ၫအၡၩ လၧအဂ့ၩ, ဒဲဘၪ ဆၧလုအၪ့လုအီၩ နၧၩ လၧဆၧနဲၩ အလူအထၫ အဖၧၩ့, ဒဲဆၧၥီၪ့ဆၧၥၫ့ လၧအဂ့ၩ လၧနလီၩ့ ထီးန့ဝ့ၫလဖၪလီၫ. 7 အ့ၪမွဲ ၦမုၪၥၭၡါ အပိၩ့ ပျီၩပျီၩလဖၪနီၪ ဂၭဎ့ၭခွံၬ တၭ, ၥီၪ့လၩ့ဒၪနၥၭ လၧဆၧယူၭဆၧယၪ့ယွၩဆံၭ. 8 အဂဲးဘဲၫယီၩ ၦမိၡါ အဆၧမၩနီၪ မွဲအန့ကၩဆၧ လဆံၭဖိၪလီၫ. အ့ၪမွဲ ဆၧယူၭဆၧယၪ့ယွၩနီၪ, မွဲအအီၪလၧဆၧစံၭဝဲၩ လၧအဘၪဆဲၫ့ လၧဆၧမၧၫ့အယီၩ လကၠၪ ဒဲကဲခိၭ နးကၠၪ ဆ့, အီၪဝ့ၫ လၧဆၧန့ကၩ ဆၧထီးအလူၬ အဂးလီၫ. 9 ဆၧချဲၩ့လထံၪနီၪ မွဲအမွဲအတီၩ, ဒဲ ဂ့ၩ လၧၦထီးအလူၬ ဒိၭန့ဝ့ၫလီၫ. 10 အဂဲးဘဲၫယီၩ မွဲလၧဆၧနီၪ အကၠီၩ့တၭ, ပမၩဆၧဆီၪ့ ဒဲပဘၪ ဆၧဒုၪဒွ့ၪ, အဂဲးဘဲၫယီၩ ပဒီၩ့ထိၬဒီၩ့နဲၩ့ပၥၭ လၧယွၩ လၧအမၧၫ့, လၧအမွဲ ဆၧထိးထဲၩ့တၩ့ထဲၩ့ ၦကိၭဂၩဒ့ၭ, ၦလၧအနဲၩဆၧလဖၪ လၩ့မဲၩဒၪဆၧလီၫ. 11 ဆၧယီၩလဖၪ မၪလူၬ ဒဲၥီၪ့လိၪ နဝ့ၫဆံၭ. 12 နဝ့ၫဒၪယီၩ, မွဲနထီးဖ့ၪလၫ့ ၦမၩကြၩ့ထမးနၧၩ လၧနၥၭဘၪ့ အကၠီၩ့နီၪ နးဂၩလဂ့ၩ; မွဲနကဲၪထၪ့ နဝ့ၫဒၪ လၧဆၧအဒီၩ့အထ့ၬ လၧၦနဲၩဆၧ အမ့ၬယၫ လၧဆၧချဲၩ့ အဖၧၩ့, ဒဲလၧဆၧဖံၭဆၧမၩ အဖၧၩ့, ဒဲလၧဆၧအဲၪဆၧကွံၩ အဖၧၩ့, ဒဲလၧဆၧနဲၩ အဖၧၩ့, ဒဲလၧဆၧဆံၫ့ဎံၪလဖၪ အဖၧၩ့ဆံၭ. 13 ယဂဲၫလချုၭ ထီၩ့ဒံၭဘၪနီၪ, အီၪက့ၪနၥၭ လၧဆၧယိလံၬယိလဲ, လၧဆၧပဂၨၪထၪ့ ဂူၫဂၩၥံၪ, လၧဆၧၥီၪ့ထဲၩ့ၥၫ့ထဲၩ့ဆၧဆံၭ. 14 ဆၧဖ့ၫလၫ့ အီၪလၧနဖၧၩ့ လၧဆၧဖ့ၪလၫ့နၧၩ ဘဲၫ မီၪအချိၬ အၥိၭ, လၧၦၥုၪ့က့ၭၥၭၡါ အီၪက့ၪ အစူၪ လၧနလီၩ့နီၪ, နလယိလခွါဘၪ အဝ့ၫတၭ, နထီးအီၪ လဂ့ၩ. 15 ဆၧနီၪလဖၪ ဆီၫ့မီၪ့ အဂဲးအကၠီၪ့တၭ, နနၫ့ဆါဒၪ နဝ့ၫ လူၬနဂဲး လူၬနဘၭ ထီးအလူၬ လၧအဂး, ဘဲၫၥိၭ နဆၧအၪထၪ့ဂီထၪ့ လမံၩ့ မိဖျီၪထၪ့ လၧၦကိၭဂၩဒ့ၭ အမ့ၬယၫဆံၭ. 16 ထီးလၩ့နၥၭ လၧနနၫ့ဆါဒၪနဝ့ၫ ဒဲလၧဆၧၥီၪ့ဆၧၥၫ့ ဆံၭ. အီၪဂုးခၧၫ့ လၧအဖၧၩ့ဆံၭ. အဂဲးဘဲၫယီၩ နမၩဆၧ ဘဲၫနီၪတၭ, နမိထိးထဲၩ့တၩ့ထဲၩ့ နနၫ့ဆါဒၪနဝ့ၫ, ဒဲၦလၧအနါဂၧၫ့နၧၩလဖၪနီၪလီၫ.

1 ၦၥုၪ့က့ၭၥၭၡါနီၪ ထီးအၪ့လၬ လဂ့ၩ, အ့ၪမွဲ အၪ့ကံၩ့အၪ့ယၫဝ့ၫ ဘဲၫဖါ အၥိၭ, ၦခွၫ လၧအၥၭဘၪ့လဖၪနီၪ, ဘဲၫထၧၫ့ဖုဝဲခွၫ အၥိၭ, 2 ၦမုၪ အၥၭၡါလဖၪနီၪ, ဘဲၫမိၥံၪ အၥိၭ, ၦမုၪ အၥၭဘၪ့လဖၪနီၪ ဘဲၫထၧၫ့ဖုဝဲမုၪ အၥိၭ လၧဆၧဆံၫ့ဎံၪ ထီးအလူၬ အဖၧၩ့ဆံၭ. 3 ၦမုၪမဲၫၥံၪ လၧအမွဲ ၦမုၪမဲၫ လၩ့ထံးလၩ့ဆ့ၭလဖၪနီၪ ယူၭယၪ့ အဝ့ၫၥံၪ ဆံၭ. 4 အ့ၪမွဲ ၦမုၪမဲၫ လဂၩဂၩ အ့ၪအီၪ လၧအဖိၪအလံၩ မွဲဂ့ၩ, အလံၩအလိၩ မွဲဂ့ၩ, မွဲ အဝ့ၫၥံၪနီၪ မၩလိၪဆိၫ ဆၧယူၭဆၧယၪ့ယွၩ လၧအဂံၪ့ဒၪဝ့ၫတၭ, မွဲအဝ့ၫၥံၪ လိၭထဲၩ့ အမိအဖါ အဖံၫအဖူၫ အခိးအတၩဆံၭ, အဂဲးဘဲၫယီၩ ဆၧယီၩ မွဲအဂ့ၩ, ဒဲဆၧဘၪဒၪယွၩအၥၭလီၫ. 5 ၦလၧအမွဲ ၦမုၪမဲၫ လၩ့ထံးလၩ့ဆ့ၭ ဒဲအီၪယူဝ့ၫနီၪ, အဝ့ၫဒၪ ယိလါဆၧ လၧယွၩအဖၧၩ့, အီၪဝ့ၫ လၧဆၧအၪ့ကံၩ့အၪ့ယၫ, ဒဲလၧဆၧဘၩဆိၪဖၪ အဖၧၩ့ လၧမုနၩနၩ ဒဲလၧမုဆၫဆၫလီၫ. 6 အ့ၪမွဲ ၦမုၪ လၧအအီၪဝ့ၫ လၧဆၧမုၬလၩ အဖၧၩ့နီၪ, မၧၫ့ဝ့ၫ အဘိၩ့ဘၭ, မွဲအၥံၫယူၭ လီၫ. 7 ဘဲၫၥိၭ ဆၧအီၪက့ၪ ဆၧမၪ လၧအလီၩ့ အလးထီးအီၪ လဂ့ၩတၭ, ဆၧယီၩလဖၪ မၪလူၬဆံၭ. 8 ၦလဂၩဂၩ အ့ၪလယိလခွါဘၪ အဆၧဒၪဝ့ၫ, ဒဲအဂံၪ့ဖိၪဒၪဝ့ၫ လၩ့ထံးလၩ့ဆ့ၭ တၭ, မွဲအခွံၬၡိၭခွံၬယူၭ ဆၧနဲၩနီၪ, ဒဲအအၧၩ့နဲၪ့ ၦလနဲၩဘၪဆၧဒံၭလီၫ. 9 ၦမုၪမဲၫ လၧအၥၭ လဎွ့ၩထၪ့ဒံၭဘၪ အနံၪ့ဎူၫဆံၫနီၪ လၧအဝၩ အီၪယူၭ လဆၫ့တၭ, မွဲၦထီးဆူၪလၩ့ အမံၩ့ လဂ့ၩ. 10 အ့ၪမွဲ ၦလၧအမၩ ဆၧဂ့ၩတၭ, အီၪလၧ ၦထိးအၥၭ လၧအဂး, အ့ၪလုအၪ့ယူၭ အဖိၪအလံၩ, အ့ၪထိးဆၧၫ့ယူၭ ၦမွံၩ, အ့ၪၥူၪဝၭဆံၫ့ယူၭ ၦဆံၫ့ဎံၪ အခၪ့, အ့ၪမၩဆၧၩ့ယူၭ ၦဘၪ ဆၧၡၪ့ဆၧနၭ, အ့ၪလီၩ့ မၩဆီၪ့ ဆၧအဂ့ၩ ထီးအလူၬတၭ, [မွဲၦဆူၪလၩ့ အမံၩ့ ဆံၭ.] 11 အ့ၪမွဲ ၦမုၪမဲၫ လၧအၥၭဘၪ့လဖၪနီၪ, ထိးဆၧၫ့ လဂ့ၩ အဂဲးဘဲၫယီၩ ထီးအဒိၭန့ ဎရံၬ အဆၧၥီၪ့ဆၧၥၫ့ လကဲၪလၧၩ့ဘၪတၭ မိန့ အဝၩလီၫ. 12 မွဲအလမၩတီၩဘၪဝ့ၫ ဘဲၫအအုၩ့လၩ့ဆၧ လၧအၥၫ့ အၥိၭတၭ, မိဘၪ ဆၧစ့ၩရၫ့ဝ့ၫလီၫ. 13 အထီနီၪ မွဲအမၩလိၪဆၧ လၧအမိအီၪကၠုၪ့အၥၭတၭ, လ့ၩဝံၩ့ဝၩ့ လဂံၪ့ဘၪလဂံၪ့တၭ, အီၪကၠုၪ့အၥၭ လကၭလၧၩ့, အ့ၪမွဲ လီၩထဲၩ့ကြၩ့ဆၧ, မၩဝံၩ့ဝၩ့အၥၭ ဘဲၫနီၪ လထံၪဎးတၭ, ချဲၩ့ဆၧ လၧအလဂ့ၩချဲၩ့ဘၪဝ့ၫလီၫ. 14 မၩအၥၭဘဲၫနီၪတၭ, ဘၪယၥၭ လၧၦမုၪမဲၫ လၧအၥၭဘၪ့လဖၪနီၪ န့အဝၩ, ဆီၫ့အီၪန့ အဖိၪ, ယိ အဂံၪ့အဎၫ့တၭ, အီၪဝ့ၫ ဘဲၫၥိၭ ဆၧအဒုၪအဒၩ ထီးဒၪန့အလး လၧအမိဒုၪဒွ့ၪဆၧ နးစီၪ့ လဂ့ၩ လီၫ. 15 အဂဲးဘဲၫယီၩ ဘိၩ့နဲၪ့ယီၩ ဒၪလ့ၬ လနၩ့နၩ့ ဂၭဖျိၭ ဖၧၩ့ၥၭတၭ, ဖိၬယူၭ မုၪခီၩလဲး အခဲၫ့ယူၭလီၫ. 16 ၦလၧအနဲၩဆၧ ၦမုၪမွဲဂ့ၩ, ၦခွၫမွဲဂ့ၩ, အ့ၪအီၪလၧ အမုၪမဲၫလဖၪတၭ, မွဲအမၩဆၧၩ့လါ အဝ့ၫၥံၪဆံၭ, ထီးမၩဎၧၫ့ဆၧ လၧဆၧအီၪကီၪ့ အလီၩ့ လဂ့ၩ; မွဲဘဲၫၥိၭ ဆၧအီၪကီၪ့ မိမၩဆၧၩ့, ၦလၧအမွဲ ၦမုၪမဲၫ လၩ့ထံးလၩ့ဆ့ၭလဖၪနီၪလီၫ. 17 ၦၥုၪ့က့ၭၥၭၡါ လၧအယိဆၧ ဂ့ၩဂ့ၩဘၪဘၪလဖၪနီၪ မွဲၦအီၪက့ၪဝ့ၫ လၧၦဂ့ၩန့ဘၪ ဆၧယူၭဆၧယၪ့ နံၫစၩ တၭ, ၦလၧအလီၩလၩ့လၬလၩ့ ဆၧအလူအထၫ ဒဲၥီၪ့ထဲၩ့ၥၫ့ထဲၩ့ဆၧလဖၪနီၪ အၪဒၪအဆၧဒံၭလီၫ. 18 အဂဲးဘဲၫယီၩ ဆၧကွ့ၭအၥၭ စံၭဝ့ၫဒၪ, ချီ လၧအယဲး ဘုၪယီၩ, ထီး ၥံၫ့ထၬ အနိၭ လဂ့ၩ တၭ, ၦမၩ ဆၧနီၪ ကြၨၭန့ဘၪ အလံၩ့အလဲၫ လီၫ. 19 ဆၧအီၪက့ၪ ဆၧမၪ လၧၦၥုၪ့က့ၭၥၭၡါ အလီၩ့နီၪ, ၦထိးအၥၭ နံၫဂၩ ၥၧၫ့ဂၩ အ့ၪလအီၪဘၪ တၭ, ထီးထိးဆၧၫ့ လဂ့ၩ. 20 ၦလၧအမၩမၪဆၧလဖၪနီၪ, ဘဲၫၥိၭ ၦဂူၫဂၩၥံၪ မိၥၭမဲၪဆၧတၭ, အၪ့ၥီၪ့ အဝ့ၫၥံၪ လၧၦထီးအလူၬ အမ့ၬယၫဆံၭ. 21 ယမၪလူၬနၧၩ လၧယွၩ, ဒဲကဆါ ယ့ၫၡူၬဎရံၬ ဒဲအၥီၫ့ၥံၪ လၧအဘၪ ဆၧရွံန့ဝ့ၫလဖၪ အမ့ၬယၫ, ဘဲၫၥိၭ နမိထီးန့ ဆၧနီၪလဖၪ လၧနလစ့ၩရၫ့ဝဲၩဘၪဆၧ တၭ, လယိ ဒိၪဆံၭအၪၡၩဘၪ ဆၧနးမံၩ့ လီၫ. 22 ထီးအီၪက့ၪ နစူၪ ချဲၫ့ချဲၫ့ လၧၦအလီၩ့ နးဂၩ လဂ့ၩ, တၭ အီၪက့ၪဎုၬ နၥၭ လၧဂူၫဂၩ အဆၧမၪနီၪ နးမံၩ့လဂ့ၩ, ခိၭ နၥၭ အီၪဆံၫ့ဎံၪဆံၭ. 23 ထီးအီၩလၧၩ့န့ၫ ထံၫ လဂ့ၩ, မွဲလၧနအီၩ့ဖၧၩ့ အကၠီၩ့, ဒဲနမၩ လကဲၪဘၪ ဆိၫဆိဆိၫဆိ အကၠီၩ့တၭ, အီၩ စဘံၭထံၫ လဆံၭလခ့ ဆံၭ. 24 ၦလနၩ့နၩ့နီၪ အဆၧဒဲၩဘၭ အီၪဖျီၪဝ့ၫဒၪ တၭ, လ့ၩအီၪဝဲၩဝ့ၫ လၧအမ့ၬယၫ လၧဆၧစ့ၩရၫ့ အအီၪ, ဒဲလနၩ့နၩ့နီၪ, အဆၧဒဲၩဘၭ ဖိၬအခဲၫ့လီၫ. 25 ဘဲၫနီၪအၥိၭ ၦလနၩ့နၩ့နီၪ အဆၧမၩဂ့ၩ အီၪဖျီၪဝဲၩဝ့ၫတၭ, ဆၧလၧအလမွဲဘၪ ဘဲၫနီၪအၥိၭတၭ, အီၪၥူၪဝ့ၫ ၥ့ၪဆ့အ့ၬ.

ၥ ထံမၥံၫ 1 Timothy 6

1 ထီးဒၪ အဎီးအၡၩ လၧအအီၪ လၧနိၪယိၭဘီၩ့ အဖၫ့လၬလဖၪနီၪ, မွဲအအီၪက့ၪ အကဆါဒၪဝ့ၫလဖၪ လၧၦအဂ့ၩ ဒိၭဆၧယူၭယၪ့ ထီးအလူၬဘီၪ; မွဲဘဲၫၥိၭ ယွၩ အမံၩ့, ဒဲအဆၧၥီၪ့ဆၧၥၫ့ ထီးဘၪ ဆၧဒုၪဒွ့ၪဝ့ၫ လဂ့ၩ, 2 တၭ ၦအီၪလၧအကဆါလဖၪ လၧအနဲၩဆၧ, လၧအမွဲ ထၧၫ့ဖုဝဲ အကၠီၩ့နီၪ, မွဲအထီးမၩကြၩ့ထမး အဝ့ၫၥံၪ လဂ့ၩ, အ့ၪမွဲ မၩဆၧ ဆီၪ့နဲၪ့ဒံၭဘီၪ. အဂဲးဘဲၫယီၩ ၦလၧအဒိၭန့ ဆၧအခိးလဖၪ မွဲၦလၧအနဲၩဆၧ, ဒဲၦလၧဆၧအဲၪဝ့ၫလီၫ. ၥီၪ့ထဲၩ့ၥၫ့ထဲၩ့ဆၧ ဒဲပဂၨၪထၪ့ ဆၧလဖၪယီၩဆံၭ. 3 ၦအ့ၪၥီၪ့ထဲၩ့ ဆၧဂူၫဆၧဂၩ, ဒဲလအုၩ့လၩ့ဘၪ ဆၧချဲၩ့ ဂ့ၩဂ့ၩဘၪဘၪ, ပကဆါ ယ့ၫၡူၬဎရံၬ အလူအထၫ, ဒဲဆၧၥီၪ့ဆၧၥၫ့ ဘၪဆဲၫ့ လၧဆၧယူၭဆၧယၪ့ယွၩ လဂၩ တၭ, 4 အဝ့ၫဒၪ အီၪက့ၪထၪ့ထီၫအၥၭတၭ, လၥ့ၪယၫဘၪ ဆၧနးမံၩ့, မွဲအအဲၪဒိၭ ဆၧအၪ့စိၭအၪ့စၪ့, ဒဲဆၧဂဲးလိၬတ့ၭလိၬအၥၭ လၧဆၧချဲၩ့ အဂဲး လၧအမၩ အီၪထၪ့ ဆၧၥုၪ့ခ့ၬဆၧၥၭခ့ၬ, ဆၧအဲၪ့လိၬဆိၭချဲၩ့, ဆၧဒုၪဒွ့ၪ, ဆၧဆီၫ့မီၪ့ လၧအအၧၩ့, 5 မၩဆၧ လၧအလန့ကဲၩ့န့ကၩဘၪ ဆၧဘၪဆဲၫ့ လၧၦအၥုၪ့အၧၩ့ၥၭၥၫ့, ဒဲလအီၪဘၪ လၧဆၧမွဲဆၧတီၩတၭ, အီၪက့ၪ ဆၧယူၭဆၧယၪ့ယွၩ လၧဆၧမၩအၪထၪ့ဆၧလီၫ. [ၦဘဲၫနီၪအၥိၭလဖၪ မၩလၩ့မုလၩ့ဖၭ နၥၭ လၧအဝ့ၫၥံၪ ဆံၭ.] 6 မွဲလါနၫ့ဘိၩ, ဆၧယူၭဆၧယၪ့ယွၩ အီၪလၧၥုၪ့မံၫ့ၥၭမံၫ့နီၪ, မွဲဆၧမၩ အၪထၪ့ဆၧ ဒိၪမၬလီၫ. 7 အဂဲးဘဲၫယီၩ ပဂဲၫ ဖိးထၪ့ လၧခီၫ့ယီၩ, ဆၧဖျီၪထၪ့ဝ့ၫဒၪ ဂ့ၩဘၪစဲၪ လၧပလဂဲၫဆိၬဘၪ ဆၧနးမံၩ့တၭ; ထီးပ အ့ၪထဲၩ့ခိၬနီၪ, ပထဲၩ့ဆိၬဆၧၥ့ၪ နးမံၩ့ဆ့အ့ၬ. 8 ပဝ့ၫဒၪယီၩ ပအီၪ လၧဆၧအၪ့ဆၧအီၩ, ဒဲဆၧကီၩ့ဆၧၥိၭယီၩ, မွဲပၥုၪ့မံၫ့ပၥၭမံၫ့ လၧဆၧနီၪလဖၪ အကၠီၩ့ဘီၪ. 9 အ့ၪမွဲ ၦလၧအမိကဲၪဘၪအၥၭ လၧၦ၁ထံၫလဖၪနီၪ, မွဲအလၩ့ဘၪ လၧဆၧကျဲၩ့ဖစီၩ့, ဒဲဖျံၩခွၩ့ အဖၧၩ့ ဒဲၥၭကွံၩဆၧ လၧအလမွဲဘၪဆၧ, ဒဲမၩဂၭဂီၩ့ ဆၧအၪမံၩ့ အဖၧၩ့တၭ, ဆၧနီၪလဖၪ မိမၩလၩ့ဘၧၩ့ခွံၬ ၦၡၩ လၧဆၧဂၭဂီၩ့ဂၭစၪ, ဒဲလၧဆၧလၩ့မိၩ့လၩ့မါ အဖၧၩ့ လီၫ. 10 အဂဲးဘဲၫယီၩ ဆၧအဲၪစ့ၩနီၪမွဲ ဆၧအၧၩ့ဆၧၥၫ့ ကိၭမံၩ့ဒ့ၭ အဝံ, လၧၦလနၩ့နၩ့ ဆိၫ့န့ဘၪတၭ, ကၠၪကဒၩခွံၬအၥၭ လၧဆၧနဲၩနီၪ ဆ့ၭဖျီၫ့လၩ့အၥၭ လၧဆၧခိဆၧဝီၩ အၪမံၩ့လီၫ. 11 အ့ၪမွဲ နဝ့ၫဒၪ, ယွၩ အၦၡၩဧ့, စဲၪ့ဒၪခွံၬ ဆၧနီၪလဖၪဆံၭ, လီၩ့ချုၭန့ ဆၧတီၩဆၧလီၩ့, ဆၧယူၭယၪ့ယွၩ, ဆၧနဲၩ, ဆၧအဲၪဆၧကွံၩ ဆၧအွံၪၥၭဆၧၩ့, ဆၧၥုၪ့ဆၧၩ့ၥၭဆၧၫ့လဖၪဆံၭ. 12 ဆၧနဲၩ အဆၧဒုၭဂ့ၩနီၪ, ဒုၭနဝ့ၫတၭ, အၪ့ဂူၬဖီၪ့န့ ဆၧမၧၫ့ အဆိၩအကၠၪ ဆံၭ; ဆၧကိၭယူၭနၧၩ လၧဆၧနီၪ အဂးတၭ, နအုၩ့လၩ့ယူၭ ဆၧအုၩ့လၩ့ အဂ့ၩ လၧၦထိးအၥၭ အၪဂၩ အမ့ၬယၫယူၭလီၫ. 13 ယမၪလူၬနၧၩ လၧယွၩ လၧအမၩမၧၫ့ထၪ့ ဆၧထီးအလူၬ လဂၩ အမ့ၬယၫ, ဒဲလၧယ့ၫၡူၬဎရံၬ အမ့ၬယၫ, လၧအထိးအၥၭ လၧဆၧအုၩ့လၩ့ အဂ့ၩ လၧစပီၪ့တအၧၭပဲလၭ အမ့ၬယၫ, 14 ဘဲၫၥိၭ မိဘၪထီးန့ ဆၧမၪလူၬ ဘဲၫၥိၭ ဆၧမဲၪၥၧၫ့မဲၪဝီၩ, ဒဲဆၧအီၪက့ၪ ဆၧမၪ လၧနလီၩ့ အလးထီးအီၪ လဂ့ၩ, ထီၩ့လၩ့ ပကဆါ ယ့ၫၡူၬဎရံၬ အဆၧအီၪဖျီၪနီၪ ဆံၭ. 15 အဝ့ၫဒၪ လၧအဆၧၫ့အထီဒၪဝ့ၫ အဖၧၩ့နီၪ, မိနဲၪဖျီၪ ၦလၧအဘၪ ဆိၪဂ့ၩဆိၪဘွၩ, ကဆါ လၩ့ထံးလၩ့ဆ့ၭ မွဲန့ၫ အဝ့ၫဒၪ, စဎွၩလဖၪ အစဎွၩ, ကဆါလဖၪ အကဆါတၭ, 16 မွဲအန့ၫ ၦလဂၩ အီၪလၧဆၧၥံၫ လၥ့ၪဘၪ, လၧအအီၪဂုးခၧၫ့ဝ့ၫ လၧဆၧဖၩ့ အကျၩ, လၧၦၥုၭဘူၭအၥၭ လၧအအီၪ လၥ့ၪဘၪ, ၦလၧၦလဒၪဘၪ နးဂၩ, ဒဲဒၪဝ့ၫ လၥ့ၪဘၪ, ဆၧလၩဆၧဖၩ့ ဆၧစီၩ့ဆၧမၩ့, မွဲအအီၪလၧအဝ့ၫနီၪ အဆိၩဆိၩအကၠၪကၠၪ ဆံၭ. အၩမံၩ့. 17 မၪလူၬ ၦ၁ထံၫၥံၪ လၧဂၪ့ခိၪချိၫ့ယီၩ, ဘဲၫၥိၭ အထီး အီၪက့ၪထၪ့ထီၫအၥၭ လဂ့ၩ, ဒဲထီးဒီၩ့နဲၩ့အၥၭ လၧဆၧလၧၫ့ဆၧဎွ့ၩ လၧအလဂုးလခၧၫ့ဘၪ အဖၧၩ့နီၪ လဂ့ၩ; အ့ၪမွဲ လၧယွၩ လဂၩ လၧအမၧၫ့ဝ့ၫ အဖၧၩ့ ဒဲဒုၭအီၪထၪ့ ပဆၧထီးအလူၬ လၧၫ့လၧၫ့ဎွ့ၩဎွ့ၩ လၧပမိမုၬလၩ လၧအဖၧၩ့ နီၪလီၫ. 18 မွဲဘဲၫၥိၭ အမိမၩဂ့ၩဆၧ တၭ, မိလၧၫ့ထၪ့ဎွ့ၩထၪ့ လၧဆၧမၩဂ့ၩလဖၪနီၪ, မိအၪ့နၩ့ဖၭ အဆၧ အဆၧၫ့ယီၫတၭ, ဖ့ၪဒၪ အဆၧ လၧဂူၫဂၩ ဆံၭ. 19 ဒဲအီၪက့ၪဝဲၩဆၧ လၧအဂးဒၪဝ့ၫ လၧဆၧဂုးဂုးခၧၫ့ခၧၫ့ လၧကဲၪခိၬ နးကၠၪ အဂး, ဘဲၫၥိၭ အမိမၩန့ဘၪ ဆၧမၧၫ့ အဆိၩအကၠၪ ဆံၭ. 20 စထံမၥံၫဧ့, ဆၧလၧဆၧဖ့ၪလၫ့နၧၩနီၪ ခိၭထၬ နဝ့ၫဆံၭ. ဂၭဎ့ၭ ဆၧအၧၩ့ အဆၧချဲၩ့ ပျီၩပျီၩ, ဒဲဆၧလၧၦကိၭမၪဝ့ၫ လၧဆၧၥ့ၪယၫ အဆၧဂဲးလိၬတ့ၭလိၬ ဆံၭ. 21 ဆၧနီၪ ၦလနၩ့နၩ့ အုၩ့လၩ့ဝ့ၫတၭ, ကၠၪကဒၩခွံၬအၥၭ လၧဆၧနဲၩလီၫ. ဆၧအခိးအတၩနီၪ မွဲအအီၪ လၧနၥိၭဆံၭ. [အၩမံၩ့.]